DIŽA' CHAWE' DA' BZOJ LUKAS
1
Diža' da' wló'o Lukas ḻo na' Teófilo
1 Benne' zan ba ben byéngake' bzójgake' gaze ḻo den da' naken dot da' li, dan' goken gan zoažo, 2 káteze bḻé'egeklen' ža ni'te, na' bzéngeklen' žo'o, na' bzégake' diža' kan goken. 3 Žekla' neda' gaken chawe' wzoja' da' ki gaze ḻo den chio', Teófilo, benne' cháwe'do', dan' ba wdilja' binlo kan nak yógo'te dan' goken ža ni'te. 4 Ẕzoja' da' ni chio' nich nnezlo' nak dot da' li da' ba nsedlo'.
Ẕḻoe'el wbás che ya'abá kan galj Ẕwa, benne' yezóe' benách ka' nis
5 Ža ni'te katen' wnná bia' Herodes gan nbab Judea, wzóa to bx̱oz lie' Secría. Nbábḻene' to kwe' bx̱oz, da' naken kwe' dan' ẕnna bia' Abías. Ḻezka' X̱bel, ẕo'le Secrían', nake' ẕa'só Aarón, bennen' goke' bx̱oz blo nežw, na' benne' biche' Moisés. 6 Secrían' ḻen X̱belen', zej nake' chawe' ḻaw Dios, na' dot ḻáže'gake' žóngake' kan ẕnna x̱tiža' Dios, na' ḻezka' da' bchi'le' Ḻe'. Ki goken, bi gok nitó benne' nnie' chégake'. 7 Bi wzóa no x̱kwide' chégake', dan' nak X̱belen' no'le wbíž, na' žoptie' ba ngólgake'.
8 Bžin byo' beyaḻa' che kwe' bx̱oz ka' gan nbab Secrían' góngake' žin ḻaw Dios, ḻo yeḻa' bx̱oz chégake'. 9 Kan žónteze žongak bx̱oz ka', beyaḻa' ḻo wláz Secrían' wyoé'e latje la'y che yodo' nich wzeye' yale ẕix̱ ḻaw X̱anžo Dios. 10 Kate' Secrían' ne ẕzeye' yalen', yógo'te benách ka' wnníta'gake' ḻa' ḻí'ale, na' ẕcháḻjḻengake' Dios. 11 Ḻa' na'ze bḻa' ḻaw to wbás che X̱anžon' gan zoa Secrían', zie' cheḻá'a ḻi ža che bkog la'y gan žey yalen'. 12 Katen' Secrían' bḻe'ele' wbás che ya'abán', gok zedle', na' bžebe'. 13 Naž wbasen' gože' Secrían', na' wnné':
—Secría, bi žebo'. Dios ba benle' da' ẕnnablo'-ne', na' X̱bel, no'le chion', soa to bi' byodo' chie', na' go'o labe' Ẕwa. 14 Gak yeḻa' ba nez ẕen chio', na' yebéḻe'elo'. Benne' zan yebégekle' ni'a che x̱kwiden'. 15 Gakbe' ẕenḻe'e ḻaw Dios. Bi ye'jbe' x̱is uba, na' kege to da' žsožlen benách ka'. Dios Be' La'y yedjsóaḻene'-be' kate' ne yo'obe' ḻo ḻe'e x̱na'be'. 16 Ẕwa ni gonbe' ga yeyakgak benne' zan, benne' Israel ka', che X̱anžo Dios. 17 Ḻezka' cheje' zga'ale' ka X̱anžon', na' Be' ḻa'yen', na' yeḻa' waken', da' ka' wnníta'ḻengaken Lías, bennen' bchaḻje' ḻo wláz Dios ža ni'te, sóaḻengaken ḻe'. Ki gaken che Ẕwan' nich yeyone' toze benne' zej nake' x̱a ḻen ẕí'ngake' ka'. Wzejni'ile' benne' ka' ẕží'igake' che Dios, nich yeyákgake' benne' chawe' ka', na' yesnisle' ḻégake' nich gak ban ḻáže'gake', na' gápegake' X̱anžon' ba la'ne.
18 Naž Secrían' wnnable' wbás che ya'abán', na' wnné':
—¿Biẕe gak bian' gakgak da' ki? Ba ngola' neda', na' ḻezka' ba ngol no'le chian'.
19 Bechebe wbasen', na' wnné':
—Neda' lia' Gabriel. Žona' žin ḻaw Dios. Ḻekze' bseḻe'e neda' nich wcháḻjḻena' le', na' wzenla' le' diža' chawe' ni. 20 Na'a, dan' bi bejḻi'o da' goža' le', wkwežo', na' biž gak nnio' kate' gákžegak yógo'te da' ki, kate' žin ža.
21 X̱ak gokgak da' ki, wnníta'gak benne' ka' ḻa' ḻí'ale, želbeze' Secrían', na' žebángekle' dan' ẕžél-ḻe'ele' ḻo latje ḻa'yen'. 22 Kate' bežój Secrían', bi gok wcháḻjḻene' ḻégake', na' gókbe'egekle' bḻe'e dáwe'le' to da' bḻoe'el Dios ḻe' ḻo latje ḻa'yen'. Dan' bi gok nne Secrían', bḻoé'ezele' nich bzejni'ile' ḻégake' dan' goken.
23 Kate' bza'a ža ka' žaḻa' gon Secrían' žin ḻaw Dios, naž beyeje' liže'. 24 Wdé ža ka' wyó'o bi'do' ḻo ḻe'e X̱bel, ẕo'le Secrían', na' bga'ne' yo'oze gayo' byo'. Bsa' ḻaže'e, 25 na' wnné':
—X̱anžon' žone' chia' ki. Žonne' to x̱kwide' chia', na' žone' ga biž yedoe'ela' ḻawgak benách ka'.
Wbás che ya'abán' ẕḻoe'ele' kan za' galj Jesús
26 Wdé x̱op byo', bḻa' ḻaw wbasen' che ya'abá, dan' bseḻa' Dios wbás na'kze', Gabriel, nich cheje' ḻo yež Nasaret, dan' nbaben Galilea. 27 Dios bseḻe'e ḻe' ga na', nich chejcháḻjḻene' to x̱kwide' no'le lebe' Lia. Ḻebe' ba bchebe ḻáže'be' wchág ná'ḻenbe' to benne' byo lie' Jwsé. Ḻe' nbabe' ẕa'só Dabí, bennen' wnná bi'e benách Israel ka' ža ni'te. 28 Kate' wyó'o Gabrielen' gan zoa Lian', gože'-be':
—Padiox̱. Dios že' ḻaže'e le'. X̱anžo Dios zóaḻene' le'. Ḻekze' žone' ga gakže chawe' chio' ka gak chegak yógo'te no'le ka'.
29 Kate' Lian' bḻe'elbe' wbás che ya'abán', wžé' zedlbe' ni'a che dan' bchaḻjen', na' bebanlbe' kan gože'-be'. 30 Naž wbasen' gože'-be', na' wnné':
—Lia, bi žebo', dan' Dios žon chawe'e le'. 31 Na'a, cho'o to bi'do' ḻi'o, na' galj to x̱kwide' byodo' chio', na' go'o labe' Jesús. 32 Jesús ni golbe', na' gake' benne' blo, na' si' le' Ẕi'n Dios, Benne' ẕente. X̱anžo Dios gone' ga nna bi'e kan ben Dabí, x̱a gole wdé che Jesusen', bennen' wnná bi'e ža ni'te. 33 Jesusen' nna biá'teze' benne' Israel ka', na' yeḻa' wnná bia' chien' batkle te chen.
34 Naž Lian' wnnablbe' wbás che ya'abán', na' wnnabe':
—¿Nakx̱kze gak da' ki, dan' bi zóaḻena' benne' byo?
35 Naž wbasen' gože'-be':
—Dios Be' La'y ḻe'e gan zo', na' gone' ga yeḻa' wak che Dios, Benne' ẕente, sóaḻenen le', na' gaken gan zo' ka to ẕoḻ da' ẕgo'o bejw. Che ḻen bi' byodo' na', bi'don' žaḻa' galjbe', cho'obe' ḻo na' Dios, na' si' labe' Ẕi'n Dios. 36 Ḻezka' X̱bel, ẕi'n x̱a x̱to'o wdé, ba yo'o to bi' byodo' ḻi'e ḻa'kze ba ngole'. Wnnégake' chie', na' wnnágake': “Nake' no'le wbíž” san ba zej x̱op byo' yo'o bi'don' ḻi'e. 37 Bi be zoa da' bi gak gon Dios.
38 Naž Lian' wnnabe':
—Nakkza' chie'. To chi'ize naka' wen žin che X̱anžon'. Gak chia' kan bach wnnó' gon Dios chia' neda'.
Naž ḻa' beza'te wbás che ya'abán' gan zoa Lian'.
Lia zejwíabe' X̱bel
39 Ḻa' ža na'ze wyó'o Lia nez, na' taría taría wyejbe' gan nak ḻaw ya'ado' ka', na' bžinbe' to yež da' nbaben Judea. 40 Kate' bžinbe' ga na' wyo'obe' liž Secrían', na' gožbe' X̱belen': “Padiox̱.”
41 Kate' benle X̱belen' dan' wnná Lian', ḻa' btate kwin bi'don' yo'obe' ḻi'e, na' Dios Be' La'y bedjsóaḻene' ḻe'. 42 Naž X̱belen' wnníe' zižje, na' wnné':
—Dios ba ben cháwe'že' le' ka yógo'te no'le ka', na' ḻezka' ben chawe'e bi'don' yo'obe' ḻi'o. 43 ¿Noẕkze neda', dan' bḻa' x̱na' X̱ana' ga zoa' ni? 44 Katen' benla' dan' gožo' neda', ḻo yeḻa' žebél chebe' ḻa' btate kwin bi'don' yo'obe' ḻi'a. 45 Ba nez ẕen naken chio' dan' bejḻi'o x̱tiža' wbás che ya'abán', na' gakkze kan gože' le' ḻo wláz X̱anžon'.
46 Naž Lian' wnnabe':
Dot ḻaža'a ẕka'n ẕena' X̱anžon',
47 na' žebéḻenla' Dios, Benne' Weslá chian'.
48 Dios na'kze be' ḻaže'e neda'.
Yoa'a ḻo ne'e Ḻe', na' to chi'ize naka' wen žin chie'.
Na'a so ḻaw, nnágake' chia':
“Ba nez ẕen naken che no'len'.”
49 Ẕenḻe'e nak da' ben Dios, Benne' ẕente, chia' neda'.
¡Ga'n ẕen La la'y chie'!
50 Ḻe' žeyache' ḻáže'tezle' benne' ka' ẕžébegake' Ḻe',
na'a ža, na' to chi'ize.
51 Da' zan yeḻa' wak ẕen ka' ba bene' Ḻe'.
Bzex̱jwe' benne' ka' bka'n ẕéngake' yeḻa' žejní'il chégake'.
52 Beké'e yeḻa' wnná bia' chegak benne' blo ka',
na' bene' ga zej nak blo benne' gax̱jw ḻaže' ka'.
53 Bwawe' benne' ka' beldone',
na' bka'ne' ka'ze benne' wnni'a ka'.
54 Gókḻene' benne' Israel ka', benne' wen žin chie' ka',
dan' be' ḻaže'e ḻégake', na' beyache' ḻáže'le' ḻégake'.
55 Bene' da' bchebe ḻaže'e chegak x̱a x̱to'žo ka', dan' gone' chežo,
dan' bchebe ḻaže'e che Bran, na' chegak ẕa'sóe' ka'.
56 Lian' bgá'nḻenbe' X̱belen' chonne byo', na' wdé na' beyejbe' ližbe'.
Da' gok kate' golj Ẕwa, bennen' bezóe' benách ka' nis
57 Kate' bžin ža žaḻa' soa x̱kwide' che X̱belen', golj to bi' byodo'. 58 Benne' ẕjo'o ḻi'a chie' ka' ḻen lježe' ka', béngekle' kan Dios beyache' ḻáže'le' ḻe', na' bebéḻengekle' ḻe'. 59 Kate' ba gok x̱ono' ža zoa x̱kwiden', bḻa'gak ljéžgake' ka' ga na' nich chóggake' ḻo beḻa' che bi' byodon' da' nak bian' nbabbe' che Dios, na' gónegekle' wzóagake' labe' Secría kan zoa la x̱abe'. 60 Naž beží'i X̱bel, x̱na'be', na' wnné':
—O'o. Ẕwa si' labe'.
61 Wnnábgekle' ḻe', na' wnnágake':
—¿Biẕ chen'? Bi zoa nitó lježle, benne' lie' Ẕwa.
62 Naž benne' ka' bḻoé'ezegekle' nich nnábgekle' x̱abe' biẕe žénele' si' labe'. 63 Secrían' wnnabe' to blagdo', na' bzoje' ḻawn da' ẕnnan: “Ẕwa si' labe'.” Bebángekle' yógo'tegake'. 64 Ka' gaze ḻa' beyáljwte žoa'a Secrían', na' gok bechaḻje', na' bka'n ẕene' Dios. 65 Naž bebángekle yógo'te benne' ẕjo'o ḻi'a chégake', na' wzé diža' kan gok da' ki yógo'te yeždo' zej nnitan' ḻawgak ya'ado' ka' gan nbab Judea. 66 Bza' ḻáže'gak yógo'te benne' ka' katen' béngekle' kan goken, na' wnnágake':
—¿Biẕkzen' gon bi' byodon'? Da' likze X̱anžon' zóaḻene'-be'.
Da' bchaḻj Secría ḻo wláz Dios
67 Naž Dios Be' La'y bedjsóaḻene' Secrían', x̱a Ẕwan', na' bchaḻje' ḻo wláz Dios, na' wnné':
68 ¡Ga'n ẕen Dios, X̱angak benne' Israel ka',
dan' bedjwíe' žo'o, benách chie', na' beya'we' žo'o!
69 Bseḻe'e Benne' Weslá chežo ga zoažo ni,
ḻen yeḻa' wak ẕen chie'.
Nake' X̱kwiden' za' goljbe' ládjwgak ẕa'só Dabí,
bennen' goke' wen žin che Dios ža ni'te.
70 Ža ni'te bchebe ḻaže'e gone' da' ki,
dan' wnné' ḻo na'gak benne' ka' bcháḻjgake' ḻo wlaze' Ḻe'.
71 Bchebe ḻaže'e yeslé' žo'o
ḻo na'gak benne' ka' ẕžá'agake' žo'o,
na' ḻo na'gak benne' ka' bi ẕḻé'egekle' žo'o chawe'.
72 Bchebe ḻaže'e yeyache' ḻáže'le' Dabín', x̱a gole wdé chežon',
na' chejsá' ḻaže'e da' bchebe ḻaže'e, dan' naken la'y.
73 Ben choche' x̱tiže'e, dan' bchebe ḻaže'e gonen',
dan' gože' Bran, x̱a gole wdé chežon',
dan' naken to da' žaḻa' gone' chežo žo'o.
74 Bchebe ḻaže'e yeslé' žo'o
ḻo na'gak benne' ka' bi ẕḻé'egekle' žo'o chawe'
nich biž žébežo gonžo x̱chine' Ḻe',
75 na' nich gakžo gax̱jw ḻaže', na' dot chawe'
ḻawe' Ḻe' yógo'te ža soažo nbanžo.
76 Le', ẕí'na'do', si' lo' benne' ẕchaḻje' ḻo wláz Dios, Benne' ẕente,
dan' chejo' le' zga'alo' ka X̱anžon', na' gon chawo'o nez gan tie'.
77 Wzejni'ilo' benách chie' ka' kan wak yelágake'
na' kan yenít ḻaw Dios doḻa' da' zej nbage'e.
78 Ki naken, Dios žeyache' ḻáže'le' žo'o,
na' gone' ga ḻa' ḻaw Bennen' nakkze' baní' chežo.
79 Ḻekze' wza'ni'e chegak benne' ka' nak choḻ yichj ḻáẕdo'gake', na' za' gátgake',
nich yegoé'e žo'o to nez gan ga'n cháwe'žo.
80 Bgole x̱kwide' byodon', na' gokbe' waḻe. Wzóazebe' gan nak latje dach kate' bžinže ža bḻa' ḻawbe' ḻawgak benne' Israel ka'.